568/2007

Úrskurður héraðsdóms um að X skyldi sæta áfram gæsluvarðhaldi á grundvelli c. liðar 1. mgr. 103. gr. laga nr. 19/1991 um meðferð opinberra mála var staðfestur.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, H-kvk-nf H-kvk-nf og P-kk-nf H-kk-nf.

Varnaraðili skaut málinu til Hæstaréttar með kæru 31. október 2007, sem barst réttinum ásamt kærumálsgögnum 1. nóvember sama ár. Kærður er úrskurður Héraðsdóms Reykjaness 31. október 2007, þar sem varnaraðila var gert að sæta gæsluvarðhaldi allt til föstudagsins 1. febrúar 2008 kl. 16. Kæruheimild er í 1. mgr. 142. gr. laga nr. 19/1991 um meðferð opinberra mála. Varnaraðili krefst þess aðallega að hinn kærði úrskurður verði felldur úr gildi en til vara að gæsluvarðhaldinu verði markaður skemmri tími.

Sóknaraðili krefst staðfestingar hins kærða úrskurðar.

Varnaraðili var úrskurðaður í gæsluvarðhald 30. janúar til 2. febrúar 2007 á grundvelli a. liðar 1. mgr. 103. gr. laga nr. 19/1991. Að kvöldi 30. janúar strauk hann úr fangelsinu ásamt öðrum og hafði hann brotist inn í tvö íbúðarhús og stolið bifreið þegar hann náðist. Hann var aftur úrskurðaður í gæsluvarðhald 2. febrúar 2007, nú á grundvelli c. liðar sama ákvæðis. Hafði hann þá játað tvö rán og tilraun til ráns í lok október 2006, auk þjófnaðar úr bifreið í desember sama ár og innbrot í íbúðarhús og þjófnað í janúar 2007. Til rannsóknar voru fjölmörg hegningarlagabrot auk brota gegn lögum um ávana- og fíkniefni. Í úrskurði héraðsdómara segir að við yfirheyrslu hafi komið í ljós að hann væri í fíkniefnaneyslu og fjármagni neyslu sína með innbrotum. Á þessum tíma hafði hann aðeins einu sinni hlotið refsingu og var þar um fíkniefnalagabrot að ræða. Gæsluvarðhald var framlengt 2. mars 2007. Hinn 22. sama mánaðar var gefin út ákæra og hún þingfest 30. sama mánaðar og 17. apríl var ný ákæra vegna ráns sameinuð málinu. Aðalmeðferð hófst 27. apríl, en varð ekki lokið fyrr en 23. maí. Dómur gekk 12. júlí 2007 og var varnaraðila þar gerð fangelsisrefsing í 30 mánuði. Gæsluvarðhald var framlengt 30. mars 2007 og enn á ný 23. apríl, 11. maí, 13. júní og loks 27. sama mánaðar. Var síðastgreindur úrskurður kærður til Hæstaréttar, en fjórum sinnum áður hafði varnaraðili kært úrskurði héraðsdóms um gæsluvarðhald til Hæstaréttar og þeir verið staðfestir. Með dómi 2. júlí 2007 ákvað Hæstiréttur að málsmeðferðin hefði dregist lengur en ásættanlegt væri og dómur hefði ekki verið kveðinn upp innan lögmæltra tímamarka. Var gæsluvarðhaldsúrskurður héraðsdóms felldur úr gildi. Fjórum dögum síðar hinn 6. sama mánaðar var varnaraðili enn úrskurðaður í gæsluvarðhald, en hann hafði verið handtekinn grunaður um að hafa, eftir að honum var sleppt úr gæsluvarðhaldi, gerst sekur um auðgunar- og umferðalagabrot. Gæsluvarðhald var framlengt 16. júlí, en þá hafði verið gefin út ákæra fyrir hin nýju brot, dómur verið kveðinn upp í eldra málinu og varnaraðili tekið sér áfrýjunarfrest. Var þessum úrskurði skotið til Hæstaréttar sem staðfesti hann. Hinn 10. ágúst féll dómur í síðara málinu, var varnaraðili sakfelldur og dæmdur hegningarauki í 45 daga. Tók hann sér áfrýjunarfrest en hafði þá lýst yfir áfrýjun dómsins frá 12. júlí. Hinn 10. ágúst var gæsluvarðhald varnaraðila framlengt til 31. október 2007. Nú liggur fyrir að hann hefur áfrýjað síðara málinu.

Með dómum héraðsdóms frá 12. júlí og 10. ágúst 2007 hefur varnaraðili verið sakfelldur fyrir fjölmörg alvarleg brot, þar á meðal rán, íkveikju, innbrot í íbúðarhúsnæði, hraðbanka og bifreiðar, nytjastuld, fíkniefnalagabrot og eignaspjöll. Vegna dráttar á meðferð máls þessa og dráttar hjá Héraðsdómi Reykjaness við að koma frumgögnum til ríkissaksóknara hefur varnaraðili nú setið lengur í gæsluvarðhaldi en æskilegt getur talist. Engu að síður verður, í ljósi þess að varnaraðili hefur verið sakfelldur fyrir svo mörg alvarleg brot, og ljóst er að brotaferill hans tengist neyslu fíkniefna, að staðfesta úrskurð héraðsdóms með framangreindum athugasemdum og með vísan til forsendna hans að öðru leyti.

Dómsorð:

Hinn kærði úrskurður er staðfestur.